ועדת הכספים, כנסת 17, פרוטוקול מספר 91, 2006-08-08 13:00

יעקב ליצמן: אני פותח את הישיבה.

יעקב ליצמן: הנושא: תקנות מס רכוש וקרן פיצויים (תשלום פיצויים)(נזק מלחמה ונזק עקיף)(הוראת שעה)(תיקון), התשס"ו-2006 אני רוצה להודיע: אנחנו נאשר את זה היום בכל מחיר.

יעקב ליצמן: הדברים האלה צריכים תיקונים.

יעקב ליצמן: נעשה כל מיני דברים.

יעקב ליצמן: אולי נמליץ להם לעשות ועדת חריגים.

יעקב ליצמן: אבל לגבי האישור, אני לא הולך לפתוח את זה.

יעקב ליצמן: אני לא חושב שאפשר כרגע, זה בלאגן אדיר.

יעקב ליצמן: קיבלתי מכתבים, קיבלתי משלחות, קראתי עיתונות, אני מכיר את כל הבלאגן.

יעקב ליצמן: אני חושב שמן הנכון לעשות שני דברים.

יעקב ליצמן: אל"ף לאשר, בי"ת להקים מנגנון שבו אפשר להכניס כל מיני גורמים לפי הצורך, וזאת באמצעות ועדת חריגים, ברשות מנכ"ל המשרד הנוגע בדבר עם אגף תקציבים ומס הכנסה.

יעקב ליצמן: זה בעיקר מבחינה ביטחונית.

יעקב ליצמן: אני חושב שזה הנכון.

יעקב ליצמן: אנחנו נוכל פה ושם לשלוח משלחת אחת או שתיים, לא נעשה את כל הבלאגן.

יעקב ליצמן: אם זה לא יאושר בתוך שעה היום, זה לא יאושר.

יעקב ליצמן: אנחנו מכירים את זה.

יעקב ליצמן: ישבנו עד 23:00 בשבוע שעבר.

יעקב ליצמן: ג'קי מצא בבקשה.

ג'קי מצא: כפי שהסברנו בשבוע שעבר, התקנות שהיו קיימות ערב תחילת ימי הלוחמה, נתנו מענה לנושא של פיצוי עקיף.

ג'קי מצא: קרי, פיצוי בגין אובדן שכר עבודה או פיצוי בגין אבדן רווחים, רק לרשימה ארוכה וסגורה של ישובים, שהמכנה המשותף שלהם, בגדול, לא במובן המשפטי, זה 9 ק"מ מגבול הצפון.

ג'קי מצא: דהיינו, היתה רשימת ישובים שנקרא "רשימת ישובי ספר" שלגביהם ניתן פיצוי בגין נזק ישיר וגם נזק עקיף.

ג'קי מצא: הרשימה לא כללה רשימת ישובים, שלצערנו היום נמצאים תחת איום מטח הקטיושות.

ג'קי מצא: כך, למשל, חיפה וטבריה לא היו זכאיות לפיצוי עקיף ערב תחילת ימי הלוחמה, על פי הדין אשר היה קיים קודם לכן.

ג'קי מצא: בשבוע שעבר הסדרנו רשימה ארוכה של ענפים, תעשיה מסחר ושירותים לגבי מתן מענה בדמות של פיצוי במסלול ירוק, גם לישובים שלא נמצאים כישובי ספר, דהיינו חיפה טבריה וכדומה.

ג'קי מצא: הזכרנו, אז, שהחקיקה שהצענו היא חקיקה שממעטת מתוכה שני ענפים בשל העובדה שהם ענפים ייחודיים בעלי מאפיינים ייחודיים, בין היתר, בשים לב לנושא העונתיות שהוא רלוונטי מאוד לשני הענפים האלה - ע נ ף החקלאות וענף התיירות.

ג'קי מצא: עוד אמרנו, שהחקיקה, שהצענו בשבוע שעבר ושעברה, היא חקיקה שרלוונטית עד 31.7.

ג'קי מצא: אוגוסט הגיע ואנחנו נדון לגבי אוגוסט בצורה נפרדת.

ג'קי מצא: עכשיו מה שמונח בפניכם זאת תקנה שעוסקת בשני ענפים - חקלאות ותיירות.

ג'קי מצא: מטרת התקנה היא לאפשר מסלול ירוק לשני הענפים האלה בישובים שאינם ישובי ספר.

ג'קי מצא: דהיינו, לגבי רשימת ישובי הספר, יש להם את הוכחת הנזק באופן ספציפי, מה שנקרא המסלול האדום.

ג'קי מצא: לישובים שאינם ישובי ספר אין להם מסלול אדום ולפיכך אנחנו מציעים מסלול ירוק לכל הישובים שנמצאים תחת מטח הקטיושות או תחת איום הטילים, בין אם זה ישוב ספר ואם אם זה לא ישוב ספר.

ג'קי מצא: זה אומר שנהריה, שנחשבת ישוב ספר, ושהיום יש לה מסלול אדום, תוכל להנות גם מהמסלול הירוק.

ג'קי מצא: טבריה וחיפה, שאין להן שום מסלול היום, יוכלו להנות גם כן ממסלול ירוק.

ג'קי מצא: נהריה תוכל לבחור בין מסלול אדום למסלול ירוק, לטבריה וחיפה יהיה מסלול ירוק.

ג'קי מצא: המסלול הירוק, אני כבר אומר מראש, הוא לא מתיימר לתת מענה, גם כשמדובר בענף ספציפי, לכל סוג של בית מלון או לכל סוג של חקלאי בנסיבותיו המיוחדות שלו.

ג'קי מצא: הוא אמור לתת נוסחאות נורמטיביות, פשוטות, כך שהתוצאה תהיה שבצורה מאוד מהירה, כפי שבשבוע שעבר התחייבתי, שתוך 20 יום יינתן הפיצוי לענפי התעשיה, המסחר והשירותים, כך אנחנו רוצים להגיע לתוצאה, שתשלום הפיצוי במסלול הירוק לענפי החקלאות והתיירות ייעשה בצורה מאוד מאוד מהירה.

ג'קי מצא: גם פה ההסכם או התקנת המוצעות כאן הן רק עד 31.7.

ג'קי מצא: מטבע הדברים באוגוסט נתכנס שוב כדי לבחון את אופן היישום של התקנות האלה, במידה כזאת או אחרת, גם לגבי אוגוסט.

ג'קי מצא: אני רוצה להתחיל בענף התיירות.

ג'קי מצא: בענף התיירות מה שמוצע כאן זאת נוסחה במסלול הירוק שתינתן, כאמור, גם בישובי ספר וגם בישובים אחרים, ככל שככוחות הביטחון או פיקוד העורף הינחו שיש לשבת במרחב מוגן או במקלט.

ג'קי מצא: הפיצוי בענף התיירות, במסגרת הנוסחה, מתבסס על מחזורים המדווחים למע"מ.

ג'קי מצא: בגדול הנוסחה לוקחת את הירידה במחזור בימי הלחימה - הירידה בפדיונות במהלך ימי הלוחמה, שמביאים את זה לערכים של היום תוך התבססות על הגידול.

ג'קי מצא: הפרש הפדיונות בימי הלוחמה – נניח שביולי שנה שעברה, באותם ימים, בין ה-13 לחודש ל-31 ליולי היה לו מחזור של 400,000 שקל.

ג'קי מצא: והמחזור החודש בין 13 ליולי ל-31 ליולי הוא 300,000 שקל.

ג'קי מצא: יש לו ירידה של 100,000 שקל.

ג'קי מצא: את ה-100 אלף שקל אני רוצה להביא למונחים של היום.

ג'קי מצא: אני מכפיל את ה-100,000 שקל במקדם של יוני חודש שעבר ליוני שנה שעברה, ואז אני לוקח, בעצם, גם את הגידול שהיה למלון בין שנת 2006 לשנת 2005.

ג'קי מצא: נניח שביוני 2006 לעומת יוני 2005, היה לו גידול של 30%, אז ה-100,000 שקל גם הוכפל ב-30% והגענו עכשיו ל- 130,000 שקל.

ג'קי מצא: לכאורה אני אמור לפצות אותו במחזור של 130,000 שקל.

ג'קי מצא: יחד עם זאת ברור שאם יש לאותו מלון ירידה בכמות החדרים המתופעלים או בכמות המיטות המתופעלות, אחוז ההוצאות שלו, או סכום ההוצאות שלו, גם כן ירד, כי מלון שעובד חצי, אז אולי יש לו מחזור של חצי אבל יש לו גם הוצאות פחותות.

ג'קי מצא: לקחנו בחשבון גם את הירידה בהוצאות, שעל זה אני לא אמור לפצות אותו.

קריאה: בוודאי לא לינארי.

ג'קי מצא: בוודאי לא לינארי.

ג'קי מצא: עשינו אבחנה בין בית מלון, בין צימר לבין אטרקציה תיירותית.

ג'קי מצא: לכל אחד מהם לקחנו את שיעור ההפחתה המיוחד שלו בהתאם לתדריכים כלכליים.

ג'קי מצא: כך, לגבי צימרים לקחנו בחשבון שצימר סגור, לדוגמא, החיסכון בהוצאות שלו הוא חיסכון של 22%.

ג'קי מצא: מלון, לדוגמא, לקחנו בחשבון שכאשר הוא לא פועל, או שהוא פועל באופן חלקי, יש לו אחוז של הוצאות נחסך של כ- 32%.

ג'קי מצא: במילים אחרות, בדוגמא שלי, אם הפרש הפדיונות שלו ביולי היה 400,000 והשנה 300,000, אני מפצה אותו ב-100 אלף, כפול הגידול הריאלי שקרה לו בין יוני שנה שעברה ליוני השנה, בדוגמא אמרנו 30%, זה 130,000 כפול, במקרה של מלון, כפול 100% פחות 32% שזה אומר, כפול 68%.

ג'קי מצא: בצימר זה כפול 100% פחות 22%.

שלי יחימוביץ': בצימרים זה גם לפי החודש המקביל אשתקד?

ג'קי מצא: כן.

ג'קי מצא: בצימרים זה בדיוק אותה שיטה.

ג'קי מצא: זאת הנוסחה שמופיעה לכם בתקנות.

ג'קי מצא: אני כבר אומר לכם, אחרי מחשבה נוספת לגבי הנוסחה שמופיעה בתקנות ולאחר קולות רבים שנשמעו מענף המלונאות בימים האחרונים, הגענו למסקנה שהלוגיקה צריכה להיות אותה לוגיקה, בשינוי קל והנוסחה שאני מציע עכשיו היא מעט יותר טובה.

ג'קי מצא: לקחת את הירידה בפידיון בימי הלוחמה, להכפיל אותו בממוצע שלושת החודשים האחרונים, אפריל מאי יוני 2006, חלקי אפריל מאי יוני 2005, פחות ההכנסות בפועל בימי הלוחמה ואת זה להכפיל במקדם, או של 68% או 78%, תלוי אם זה תיירות או צימר.

ג'קי מצא: זאת מתמטיקה אבל השורה התחתונה של המתמטיקה אומרת בעברית פשוטה אומרת את הדבר הבא: את השחיקה במחזור שקרתה לאותו מלון או צימר בימי הלוחמה, כשהיא מובאת בערכים ריאלים להיום, בניכוי איזושהי הוצאה שממילא הוא חסך.

ראובן ריבלין: לניסוח הנוסחה הזאת היו שותפים גם - - -

ג'קי מצא: כן.

ג'קי מצא: הפגיעה במחזור, בניפוי הירידה בהוצאה, שממילא הוא לא עמד בה כי המלון או האטרקציה התיירות או הצימר לא עמד בה, הפיצוי הזה מהווה בעצם פיצוי מלא, כאילו הוא פעל בצורה מלאה כמו ביולי שנה שעברה.

ג'קי מצא: דבר נוסף.

ג'קי מצא: להבדיל מהתקנות שהובאו לכם בפעם שעברה, ולמרות שאמרתי שההסכם חל עד 31.7 כבר אנחנו יודעים היום, שגם אם ב-31.7 התקנה הזאת מסתיימת, להבדיל מענפים אחרים, וגם אם בענפים אחרים זה קורה – בוודאי בתחום המלונאות זה קורה בצורה הרבה יותר משמעותית, איפשרנו ימי התאוששות.

ג'קי מצא: במילים אחרות, גם כשהתקנה מסתיימת ב-31.7 אנחנו מאפשרים "גרייס" כדי לתת מענה לימי ההתאוששות, מתוך הנחה שבית קפה, אולי חנות נעליים וכדומה, כנראה יום אחרי סוף המלחמה, אולי יומיים, אולי חמישה ימים, איפשהו מתאוששים בצורה הרבה יותר מהירה מאשר בית מלון שיש לו 150 חדרים.

ג'קי מצא: אם הוא ב-31.7 היה סגור כנראה שב-1.8, גם אם מסתיימים ימי הלוחמה, הוא לא יכול לאכלס את עצמו בצורה מלאה.

ג'קי מצא: איפשרנו, לגבי מלונות, תקופת התאוששות של 60 יום ולגבי צימרים 21 יום או שלושה סופי שבוע, לפי הקצר ביותר.

ג'קי מצא: במילים אחרות, לגבי מלון זה עד 29.9.2006 ולגבי צימר עד 21.8.2006, באותם מפתחות.

ג'קי מצא: דבר נוסף.

ג'קי מצא: איפשרנו לענף התיירות לקבל מקדמה בשיעור של עד 30%.

ג'קי מצא: זאת מיקדמה שתשלולם ולאחר מכן כשהפיצוי יחושב במלואו, כמובן שהוא ינוטרל מתוך המקדמה.

יעקב ליצמן: כל הדברים האלה חלים לגבי איזה תאריכים?

ג'קי מצא: מ-12.7 עד 13.7, בהתאם לימי - - -

יעקב ליצמן: אנחנו כבר ב-8 באוגוסט.

יעקב ליצמן: למה לי עכשיו להיכנס למיטה צרה?

יעקב ליצמן: להיכנס לכל הסיפור הזה של התאריך עד - בוא נדבר מייד על יותר זמן.

יעקב ליצמן: אנחנו מדברים רק על 31.7, שכבר עבר, ואנחנו יודעים כבר שעברנו את התאריך הזה.

ראובן ריבלין: אדוני היושב ראש, מ-12 ליולי עד 12 לאוגוסט.

יעקב ליצמן: רובי, אני אגיד לך למה אני חותר.

יעקב ליצמן: אני חושב שאם אנחנו נדבר – אתה יודע מה?

יעקב ליצמן: גם אם מועצת הביטחון תחליט על הפסקת אש, הכל טוב ויפה והכל שקט, צריך גם שבועיים שלוש להתאוששות.

יעקב ליצמן: אני אומר, בואו נעשה את זה מעכשיו, נחסוך דיון, עד סוף אוגוסט.

חיים אורון: אני לא מציע לחסוך דיון מהטעם הפשוט שבדיון הקודם על חודש יולי עלו שורה של נושאים שהובטח לנו שהזמן להעלות אותם יהיה במקרה שנדון על אוגוסט.

חיים אורון: מה שאתה עושה עכשיו, בעצם סגרת את אוגוסט ויש שורה של נושאים - - -

יעקב ליצמן: לא, אני אדבר על כל הדברים.

יעקב ליצמן: אמרתי גם על הדיון הקודם.

חיים אורון: אתה לא מבין מה שאני אומר.

חיים אורון: היו נושאים שלא מופיעים בהסדרים הקיימים, בגלל שאמרו שחייבים ב-31 לסיים אחרת אין משכורות.

חיים אורון: הסכמנו להוריד את כל הנושאים אבל נחזור אליהם כאשר נדבר על אוגוסט.

יעקב ליצמן: אני מקבל.

יעקב ליצמן: הלאה.

ג'קי מצא: אני מתקן.

ג'קי מצא: המקדמה היא לא עד 30% אלא לפחות 30%.

קריאה: מתי היא תשולם?

ג'קי מצא: כמה שיותר מהר.

אבשלום וילן: מה זה כמה שיותר מהר?

יעקב ליצמן: אם אתה רוצה לשאול שאלות, תירשם.

יעקב ליצמן: אין שאלות כרגע.

ג'קי מצא: דבר אחרון שצריך להפנות את תשומת הלב הוא לאבחנה בין צימר לבין בית מלון מתוך ידיעה שיש נפקות לאבחנה בין צימר לבית מלון בשני היבטים - תקופת ההתאוששות והמקדם של ההוצאה הנחסכת.

ג'קי מצא: קבענו כך: צימר - מקום שמציעים לספק בו בתמורה שירותי לינה שאישר משרד התיירות.

ג'קי מצא: צימר זה עד 10 חדרי לינה במקום שהוא אינו קיבוץ.

ג'קי מצא: בקיבוץ זה בלי הגבלה מספרית, ובתנאי שהם מפוזרים בתוך שטח הקיבוץ.

ג'קי מצא: כל היתרה זה בתי מלון.

ג'קי מצא: עד לכאן נושא התיירות.

ג'קי מצא: לגבי ענף החקלאות.

ג'קי מצא: גם פה, להבדיל מישובי הספר, שיכלו, בענף החקלאות, להוכיח נזק ספציפי ולקבל, ערב תחילת ימי הלוחמה חיפה וטבריה לא יכלו להוכיח נזק ספציפי ולא תמיכה נורמטיבית.

ג'קי מצא: לכאורה, חיפה וטבריה, תחום החקלאות, תחום התיירות, כמו שאר התחומים לא זכאים לפיצוי.

ג'קי מצא: בעצם אנחנו מציעים כאן להוסיף נוסחה נורמטיבית, כמו שהצענו בתיירות, שתחול על כל הישובים, בין אם הם ישובי ספר ובין אם הם לא ישובי ספר.

ג'קי מצא: התוצאה, שישוב ספר יוכל לקבל מסלול אדום, דהיינו הוכחת נזק ספציפי כפי הנזק, או מסלול ירוק, כפי שאני אציע בנוסחה כאן.

ג'קי מצא: אותו כנ"ל לגבי חיפה וטבריה.

ג'קי מצא: תהיה לה נוסחה שהיא המסלול הירוק וכמובן, שלגבי חיפה וטבריה, ישובים שהם לא ישובי ספר, לא יהיו זכאים בהוכחת נזק ספציפי במסלול האדום.

קריאה: זה נכון גם לחקלאות וגם לתיירות?

ג'קי מצא: זה נכון למסעדות, חנויות נעליים, גם לתיירות וגם לחקלאות, הכל אותו דבר.

ג'קי מצא: זה אומר שכל רשימת ישובי הספר, בכל הענפים יכולים להוכיח או נזק ספציפי או הנוסחה שהוצגה בפניכם שבוע שעבר, הבוקר, ומה שהושג בענף החקלאות.

ג'קי מצא: לגבי מי שאינו ישוב ספר, יש לו רק את המסלול הירוק.

ג'קי מצא: לפני שאכנס לנוסחה - - -

ראובן ריבלין: זה יכול למוטט חקלאים.

ראובן ריבלין: להפיל אותם כמו - - -

ג'קי מצא: אולי הנוסחה כל כך טובה והיא נותנת פי 2?

ג'קי מצא: בוא נשמע.

ג'קי מצא: מאחר ועשינו את הנוסחאות יחד עם משרד החקלאות ולפי התדריכים ששלהם נדמה לי שזה - יתרה מזאת, על פי הנוסח שמוצע לכם כאן, הנוסחה קובעת 100% מהנוסחה לישוב ספר ו-60% מהנוסחה לישוב שאיננו ישוב ספר.

ג'קי מצא: בימים האחרונים הגענו למסקנה שאין מקום לעשות את האבחנה הזאת לפיכך אנחנו מציעים שינוי.

ג'קי מצא: שהנוסחה תחול בצורה זהה גם על ישוב ספר וגם על מי שאינו ישוב ספר ובלבד, כמובן, שמדובר בישובים שהם תחת איום מטח הקטיושות.

ג'קי מצא: מהן הנוסחאות?

ג'קי מצא: ניסינו לחשב נוסחה לכל ענף וענף בחקלאות.

ג'קי מצא: אתם מבינים שזה כמעט בלתי אפשרי.

ג'קי מצא: בסופו של דבר טיפלנו באותם ענפים שהם הכי דומיננטים באזור הצפון: פירות, הטלה ופטם.

ג'קי מצא: אותם ענפים שלא מתייחסת אליהם הנוסחה, גם בישובי הספר וגם בישובים האחרים שהם תחת האיום, יוכלו להוכיח נזק ספציפי.

ג'קי מצא: הנוסחאות.

ג'קי מצא: לגבי ענף המטעים או הפירות הנוסחה קובעת את הדבר הבא: לוקחים את מספר הדונמים, מכפילים אותם במספר ימי הקטיף לפיצוי.

ג'קי מצא: אלה אותם ימי קטיף מה-12.7 עד 31.7, שהם ימי קטיף רלוונטים.

ג'קי מצא: אותם ימים שאותו חקלאי לא הגיע לקטיף, חלקי סך הכל ימי הקטיף, זה בעצם הפרופורציה של החלק שהוא אמור לקבל פיצוי.

ג'קי מצא: את זה מכפילים בנוסחה נורמטיבית של הוצאות ייצור, בהתאם לכל זן וזן של הפירות, כפול 100%.

ג'קי מצא: הוצאות היצור הנורמטיביות, בהתאם לכל אחד מהזנים, נקבעו בתאום עם משרד החקלאות.

ג'קי מצא: יותר נכון, התקנות כאן קובעות שההוצאות ייצור על פי התחשיבים של משרד החקלאות.

ג'קי מצא: זה לגבי מטעים.

ג'קי מצא: לגבי הטלות וביצי מאכל.

ג'קי מצא: חישבנו נוסחה נורמטיבית שלוקחת בחשבון את אחוזי הפגיעה, אחוזי הפחת של הביצים לכל יום הטלה.

ג'קי מצא: במקרה הזה, 300 ביצים לכל יום הטלה כפול 150%, שזה איפשרנו מקדם של ימי התאוששות, כפול מחיר ביצת מאכל, כפול מספר ימי הטלה.

ג'קי מצא: זה נותן את הסכום לביצי מאכל.

ג'קי מצא: לגבי עופות פטם עשינו אבחנה בין עופות ששוכנו בלול במועד שקדם לתקופת הפיצוי ושווקו לאחר מכן לבין כאלה שהיו צריכות להיות משווקות בתוך ימי הלחימה.

ג'קי מצא: הנוסחה, בגדול, לוקחת סכום שקלי לטון, 366 שקלים, כפול משקל לשיווק, כפול 100%.

ג'קי מצא: זה הסכום כאשר מדובר בעופות לפטם שזמן שיווקן חל בתקופת הפיצוי.

ג'קי מצא: לגבי עופות הפטם שמועד שיווקם לא חל בתקופת הפיצוי, זה מספר עופות משוכנים בלול, כפול 157 אגורות.

ג'קי מצא: גם ההסדר הזה חל עד 31.7.

ג'קי מצא: ושוב אני מדגיש, אותם ענפים שלא פירטתי כאן, בין אם זה ישוב ספר ובין אם זה לא ישוב ספר, יוכלו להוכיח נזק ספציפי ויקבלו את מלוא הנזק.

יעקב ליצמן: רבותי, אני מבין ששוכנענו מהר מאוד.

יעקב ליצמן: אני שואל את המשרדים הנוגעים בדבר, תיירות וחקלאות, האם יש להם להעיר מעבר למה שהוא דיבר?

נחום איצקוביץ: צריך לעשות את ההסדר מהר.

נחום איצקוביץ: התיירים בלחץ גדול ובצדק.

נחום איצקוביץ: התיירות נפגעה וקיבלה מכה קשה מאוד וההתאוששות תיקח הרבה זמן.

נחום איצקוביץ: דבר שני, צריך לקחת בחשבון שיש אזורים מעבר ל-8 האזורים שלא קיבלו מענה.

נחום איצקוביץ: צריך לייצר מענה, ביחד עם האוצר.

יעקב ליצמן: העליתי את הדברים ואני רוצה להעלות את המקומות האלה שיש בעיה: גוש חלב, מירון ספסופה, שדה אליעזר, צבעון, אבירים, ערב ארמשה.

אורית נוקד: יש עוד נוספים.

יעקב ליצמן: אלה המקומות, אם אתם רוצים להרחיב את הדברים, לא יהיה כלום.

יעקב ליצמן: אני מבקש הסתייגות שנכניס את זה לתוכו.

יעקב ליצמן: את זה אני אומר היות ויש הסכמה של כולם.

יעקב ליצמן: אם האוצר יגמגם, אנחנו נעביר את זה כהחלטה שלנו.

יעקב ליצמן: אני מבקש, מתחנן מחברי הכנסת, אל תפתחו את זה, כי אחרת אין כלום.

ישראל כץ: מה עם המקדמות?

יעקב ליצמן: זה עוד מעט.

שלי יחימוביץ': אנחנו רוצים להעלות עוד הסתייגויות.

יעקב ליצמן: אז אני לא מביא כלום.

יעקב ליצמן: שלי, אני לא מביא כלום.

יעקב ליצמן: חברת הכנסת יחימוביץ, או זה או כלום.

יעקב ליצמן: אני לא פותח.

יעקב ליצמן: אני מתחנן לחברי הכנסת אל תפתחו את זה.

יעקב ליצמן: אל תעשו לי את זה.

יעקב ליצמן: בואו נגיע להסכמה ואז אני יכול להכריח את האוצר.

יעקב ליצמן: גם הם מגמגמים.

יעקב ליצמן: המנגנון השני זה ועדת חריגים.

שלי יחימוביץ': ליצמן יש עוד ישובים שלמים בגלבוע שלא מופיעים פה.

יעקב ליצמן: שלי, יש לך את הברירה, כרגע, להגיד לי שאת לא מסכימה, ואם זה יפול, רבותי אני לא מביא כלום.

יעקב ליצמן: זה או או.

יעקב ליצמן: ככה זה כי אי אפשר לפתוח.

יעקב ליצמן: יש לי ישיבה ארוכה ארוכה.

יעקב ליצמן: על זה אני הולך להקים ועדת חריגים וועדת חריגים תחליט.

יעקב ליצמן: לא, לא, רבותי, אתם טועים בגישה.

שלי יחימוביץ': מי זאת ועדת החריגים הזאת?

יעקב ליצמן: אני מציע שיהיה האוצר עם השתתפות המנכ"ל הרלוונטי של המשרד.

יעקב ליצמן: אם זה תיירות, אז מנכ"ל משרד התיירות ואם זה חקלאות, מנכ"ל החקלאות.

ראובן ריבלין: אדוני היושב ראש, לגבי מה שאמרת בסוף, אני הסכמתי איתך.

ראובן ריבלין: ועדת החריגים תחזור הנה בחזרה?

יעקב ליצמן: רובי, אל תבקש את זה, זה לא טוב.

שלי יחימוביץ': מי רשאי לבוא לוועדת חריגים?

אורית נוקד: מה, אתה לא מסכים לוועדת חריגים?

ג'קי מצא: אני מציע שלגבי ועדת חריגים אנחנו נבוא לכאן לאחר אוגוסט, אז אנחנו נשקול את הדבר של ועדת חריגים.

שלי יחימוביץ': אז הוא לא מסכים.

יעקב ליצמן: אני חושב שצריכה להיות ועדת חריגים ואני פונה לקבל את זה.

יעקב ליצמן: אם צריך אני מוכן לעשות הפסקה לרבע שעה כדי לבדוק את העניין.

יעקב ליצמן: אני חושב שצריך ועדת חריגים שמורכבת מהאוצר ומהמשרדים הרלוונטים.

יעקב ליצמן: אם יש בעיה, כרגע, אני אעשה הפסקה לרבע שעה.

חיים אורון: אבל יש עוד נושאים.

יעקב ליצמן: נדמה לי, אם אני לא טועה, זה הדבר הכמעט הכי חשוב בכל העניין.

יעקב ליצמן: כי אם אני יודע שיש מנגנון כאן שאנשים יכולים לפנות, אני פותר שלושת רבעי מהבעיות כאן.

יעקב ליצמן: אם אין לי את המנגנון הזה, אני מתחיל יום כרגע ואת זה אני לא רוצה.

יעקב ליצמן: אני רוצה לאשר את הדברים, אני חושב שזה חשוב.

יעקב ליצמן: אני יודע שיש הרבה דברים צודקים כאן, הרבה טענות צודקות.

יעקב ליצמן: אם אנחנו נפתח כרגע לא נגמור דיון.

יעקב ליצמן: אני אומר שנפסיד מזה.

יעקב ליצמן: לכן אני מציע להקים ועדת חריגים.

יעקב ליצמן: אם יש בעיה אני רוצה לשכנע אותו.

יעקב ליצמן: נעשה הפסקה לרבע שעה.

יעקב ליצמן: הישיבה הופסקה בשעה 13:10 וחודשה בשעה 15:20

יעקב ליצמן: חברי הכנסת ויתרו על רשות הדיבור כי הם דיברו בפנים.

יעקב ליצמן: הכלל השני, שאנחנו נעשה, לפני שאנחנו מצביעים.

יעקב ליצמן: אני לא פותח ישובים, נקודה.

יעקב ליצמן: יש ישובים שנוצר הסכם: גוש חלב, מירון, ספסופה, שדה אליעזר, צבעון, אבירים וערב אלארמשה.

יעקב ליצמן: מעבר לכך, לא הוצע כלום.

יעקב ליצמן: דבר שלישי, אני רוצה שג'קי יגיד מה שדיברנו לגבי דברים אחרים, אחר כך נחליט אם נקיים עוד דיונים או לא, או שמצביעים.

ג'קי מצא: למען הפרוטוקול, לא עקבתי אחר רשימת היישובים שהקראת.

סמדר אלחנני: מוסיף לספר או להגבלה?

קריאה: מהגבלה לספר.

ג'קי מצא: גוש חלב, מירון, ספסופה, שדה אליעזר, צבעון, אבירים, ערב אל-עראמשה נחשבים כיישובים במסגרת אזור ההגבלה.

שגית אפיק: זה קיים היום בתקנות.

שגית אפיק: היו בהגבלה.

שגית אפיק: אתם רוצים להוסיף כיישוב ספר.

יעקב ליצמן: כדי לראות שהבנתי, היות שהשווית בין כך את הכל, זה מה שאמרת - ולכן אין נפקא מינה אם אתה מכניס או לא.

יעקב ליצמן: זה מה שאני אומר.

ראובן ריבלין: לגבי התקנות של היום?

יעקב ליצמן: לגבי התקנות של היום.

יעקב ליצמן: חקלאות ותיירות.

ג'קי מצא: אני בכל זאת מחדד.

ג'קי מצא: לעניין חקלאות ותיירות - לעניין מה שאנחנו מפרשים כאן מה זה חקלאות ותיירות, הדמיון הוא כמעט דמיון מוחלט.

ג'קי מצא: יישוב ספר, להבדיל מהישובים האלה, יכולים לדרוש תביעה ספציפית.

ג'קי מצא: שאר היישובים, שהם באזור ההגבלה, יכולים לקבל הנוסחה.

ג'קי מצא: בחקלאות ותיירות הנוסחה ליישוב ספר – היא אחידה .

ג'קי מצא: למעט צבעון שכן יישוב ספר יכול לתבוע תביעה ספציפית.

חיים אורון: בעל עדר באל-עראמשה שאיננו בקטגוריות, אבל הוא יכול לתבוע במסלול אדום בגלל איזה סעיף.

ג'קי מצא: לעניין החקלאות.

ג'קי מצא: מאחר, וכפי שאמרתי, הנוסחאות חלות רק על סוגים מסוימים של ענפים מסויימים בחקלאות, מי שלא נופל באחד משלושת הענפים שציינו, בין אם הוא ישוב ספר ובין אם הוא ישוב באזור ההגבלה, יכול לתבוע תביעה ספציפית במסלול האדום.

יעקב ליצמן: עד כאן מוסכם, זה בתוכו כבר.

סופה לנדבר: תביעה ספציפית רק לחקלאות או גם בתיירות?

יעקב ליצמן: תיירות וחקלאות זה אותו הדבר.

סופה לנדבר: מה עם אוטובוסים לתיירות?

סופה לנדבר: אני רוצה להבין מה זה ספציפי.

ראובן ריבלין: אוטובוסים זה תיירות אבל זה לא בתקנות שלנו.

ראובן ריבלין: עכשיו דנים במלונות, צימרים.

ג'קי מצא: הבהרה.

ג'קי מצא: אותם ענפים שלא נכללים בנוסחה יכולים לתבוע באופן ספציפי כמו קו עימות.

ג'קי מצא: האופן הספציפי לשניהם, ישוב ספר ולא ישוב ספר, הספסיפיקציה אומרת כך: זה יחושב לפי סכום הנזק שחושב לפי אובדן תפוקה ספציפי לגבי אותו גורם ייצור בניכוי הוצאות הייצור הנחסכות.

ג'קי מצא: זאת אומרת, הוא מוכיח נזק ספציפי, אבל מסבירים כאן מהו הנזק הספציפי.

יעקב ליצמן: תסביר את ההמשך.

ג'קי מצא: עוד אמרנו, לאור לכאורה חוסר בהירות שיכולה היתה להיות, שצימר בית מלון אטרקציה תיירותית, הגם שאולי מישהו יכול להחשיב לפי התקנה הקודמת, לאור זה שהתקנה הזאת כנראה נותנת יותר, ייפול בתקנה הזאת.

ג'קי מצא: זה אומר שבית מלון יכול היה לכאורה להיחשב כנותן שירותים, ואז לכאורה יכול היה מישהו מגורמי רשות המסים יכול היה לטעון שהוא יכול לבקש את הנוסחה לפי שכר עבודה ולא לפי נוסחת המחזורים.

ג'קי מצא: הוא יקבל לפי נוסחת המחזורים.

ראובן ריבלין: למרות שלא חשבתי על הדוגמא הזאת, בהתאם למה שהסכמנו עליו, שיוכל אדם לבחור לו, כאשר שתי תקנות חלות עליו באיזו תקנה רוצה ללכת, מה שאמרת כרגע הוא חריג לחריג.

ג'קי מצא: לא.

ג'קי מצא: אני אומר שלאור העובדה שצימר - - -

ראובן ריבלין: אני מצטט אותך ואת היועצת משפטית שאמרו לנו: אדם אשר נמצא, לדעתו, באחת משתי הקטגוריות יכול לברור לעצמו הקטגוריות.

ראובן ריבלין: מלונות, שהם לכל הדעות מה שנכלל בקטגוריה של היום, יכול לטעון: אני עסק.

ראובן ריבלין: ללכת לקטגוריה שלך לפני שבוע, אם יהיה לו טוב יותר ללכת כך.

ג'קי מצא: בגלל זה אנחנו מבהירים.

ג'קי מצא: מי שיכול להיות לכאורה או תאורטית, יחשיב את עצמו כנותן שירותים, אנחנו מגדירים במפורש שהנוסחה שחלה עליו היא נוסחת המחזורים.

ג'קי מצא: לך אני אומר, שברוב המקרים היא נוסחה יותר טובה.

ראובן ריבלין: אין לי ויכוח איתך, אבל פוגעים בכלל שקבענו.

ראובן ריבלין: אין ספק שההסדר המיוחד לנושא מלונות, צימרים והחקלאות יותר טוב מההסדר שקבענו לפני שבוע.

ראובן ריבלין: אבל אמרנו שאדם יוכל ל ברור לעצמו המסלול שבו הוא רוצה ללכת, ובלבד שהנחתו שהוא שייך לשתי הקטגוריות - --

ג'קי מצא: מרגע שאני אומר שהוא לא שייך לנותן השירותים, אז בהגדרה לא יכול ליפול בשתי התקנות.

ראובן ריבלין: אתה מגדיר שהוא לא שירותים.

ג'קי מצא: נכון.

חיים אורון: בעל עדר צאן שיש לו מחלבה.

ראובן ריבלין: דוגמא לא טובה.

ראובן ריבלין: יכול להיות מצב שיש מלון שמעסיק 700 עובדים שיהיה לו יותר טוב ללכת לנוסחה שלפני שבוע.

ראובן ריבלין: למשל, המחזור שלו הוא לא הצהיר עליו.

יעקב ליצמן: אני מחליט שאנחנו לא פותחים שום דיון.

יעקב ליצמן: ביום שני נקיים בינינו דיון מעקב על הכל, אני מבקש מג'קי שיבוא.

יעקב ליצמן: יש לנו שאלות ודברים ספציפיים יותר.

יעקב ליצמן: אני גם רוצה לשמוע מהרשויות, אני לא רוצה את ראשי הערים והמועצות, רק את משרד הפנים, מי שאחראי, לא חייב להיות המנכ"ל, יכולה להיות לילי.

יעקב ליצמן: אני צריך לדעת תשובות לשאלות של חברי כנסת ובכל מקום מה הבעיות.

יעקב ליצמן: אני רוצה גם חקלאות, גם את תיירות כמובן, ותמ"ת.

ראובן ריבלין: עוסקים זעירים.

יעקב ליצמן: גם אחד מהבנקים.

יעקב ליצמן: זה לא חייב להיות המפקח, זה יכול להיות מישהו מתחתיו, אבל שיהיו לי תשובות על המקום.

ראובן ריבלין: האם נמצא פה מישהו שמייצג בעלי המלון?

ראובן ריבלין: מה שמצא אמר כרגע, צריך שיהיה ברור.

ראובן ריבלין: האם התקנות שמובאות פה הם דברים שמוסכמים עליכם?

טובה פינטו: לגבי מה שג'קי הציג, כן.

ראובן ריבלין: אתם מסכימים שלגבי הארגון שלכם, אתם תהיו רק במסגרת התקנות המתייחסות אליכם, לא תוכלו לעבור למסלול אחר.

ראובן ריבלין: אולי יש אנשים שהם לא יודעים שכן ירצו.

חיים אורון: ההפרש הוא כזה גדול בין המסלולים, תאמין לי - - -

קריאה: הוא מתכוון למי שלא שילם מס אמת.

ראובן ריבלין: מי שהמחזור המוצהר הוא לא האמיתי.

יעקב ליצמן: אני יכול להבין מהדברים שלך שיש מישהו במדינה שמעלים?

ראובן ריבלין: אני מסכים עם ג'קי שלא יכול להיות מצב שניתן יתרון לאדם שהוא מעלים מס.

חיים אורון: מה עושים עכשיו?

יעקב ליצמן: אני מחכה שיגמרו להדפיס את התקנות - ולהצביע.

סטס מיסז'ניקוב: הבהרה לגבי המלונאים.

סטס מיסז'ניקוב: אמרת שבהקדם יקבלו המקדמה, מה זה בהקדם?

סטס מיסז'ניקוב: המקדמה תשולם בעוד 30 יום?

ג'קי מצא: תוך 30 יום ממועד הגשת הבקשה.

סטס מיסז'ניקוב: זאת מקדמה.

סטס מיסז'ניקוב: צריכים לשלם הוצאות שחלות בינתיים.

ג'קי מצא: אז עכשיו יש 5,000 מלונות שיבואו אלי וישלחו בקשות.

ג'קי מצא: איך אני אתפעל בזה?

סטס מיסז'ניקוב: למה לא יכול לשלם מקדמה אד הוק?

ג'קי מצא: אני צריך לבדוק בדיקה.

יעקב ליצמן: סטס, אני הייתי תופס בשתי ידיים, כי אני לא בטוח ש-30 יום יהיו 30 יום.

ראובן ריבלין: הוא אומר: 30 יום מהגשת הבקשה.

סטס מיסז'ניקוב: תן מקדמה מיידית.

ג'קי מצא: אני צריך לבדוק שהוא בעל עסק שרשום בצפון, שהוא קיים, שבאמת יש לו מחזור משנה שעברה.

יעקב ליצמן: אגב יבדוק אם הוא לא מעלים...

יהודה טלמון: על בסיס 2005?

יהודה טלמון: יש בעיה שהרבה עוסקים טרם הגישו דוחות 2005?

ג'קי מצא: לפי מע"מ, למעט עסק חדש.

יעקב ליצמן: בהמשך למה ששאל סטס מיסז'ניקוב, למה לוקח 30 יום מהבקשה עד שמקבלים את המקדמה?

יעקב ליצמן: היות שמדברים על מקדמה, לא תשלום, אני חושב שניתן לעשות את זה בפחות זמן.

יעקב ליצמן: אתה יכול לבדוק אם זה רשום כעסק בחיפה, האם ניתן לקצר את הזמן הזה?

יעקב ליצמן: אני מבקש.

ג'קי מצא: נעשה כמה שיותר מהר.

ג'קי מצא: תבינו - כל עוד לא היתה ועדת כספים, לא בנינו הטופס.

ג'קי מצא: כל עוד לא בנינו את הטופס, לא בנינו המערכת הממוחשבת.

ג'קי מצא: מתי המערכת הממוחשבת תדע לקלוט, אין מערכת שבנויה לענף החקלאות כי לא היתה נוסחה כזאת.

יעקב ליצמן: אפשר להצביע.

ראובן ריבלין: זה לא כל התיקונים שתיקנו.

יעקב ליצמן: את זה אמרנו לפרוטוקול.

יעקב ליצמן: למה אתה סקפטי?

ראובן ריבלין: לא צריך לתקן את זה?

שגית אפיק: אזור ההגבלה מופיע בתקנות.

שגית אפיק: גם ה-60 וה-100, שהוא הסביר בבוקר, מופיע בתקנות.

שגית אפיק: הדבר הנוסף שהוא התחייב אליו, זה התחייבות לפרוטוקול.

שגית אפיק: הוא אמר את זה.

יעקב ליצמן: שנבין טוב.

יעקב ליצמן: היות שזה אותו דבר כרגע, ולכן זה לא משנה אם זה בפנים או לא בפנים, כך הוא אמר, הוא הודיע את זה, אני רוצה לדעת אם יש בעיה.

ראובן ריבלין: אני לא מדבר על ספסופה ועל אותם אזורים מופגזים.

ראובן ריבלין: אני מדבר לגבי החקלאות לגבי הפעולה של התקנות האלה על - - -

שגית אפיק: הם לא מתכוונים לתקן את זה.

שגית אפיק: הם אמרו כאן שהם אומרים את זה כהתחייבות לפרוטוקול, הם לא מתכוונים לתקן את זה.

שגית אפיק: .

יעקב ליצמן: אתה מדבר על ה-7 האלה?

ראובן ריבלין: לא.

ראובן ריבלין: לגבי זה אין שום בעיה וההצהרה שלו מספקת.

ראובן ריבלין: עכשיו השאלה, האם לגבי המלונות והחקלאות אנחנו מסתפקים באזור הגיאוגרפי של הקו או אנחנו מרחיבים אותו לתא הטבעי של כל אזור הכנרת.

יעקב ליצמן: אני לא פותח - בגללה.

יעקב ליצמן: אתה יודע למה?

יעקב ליצמן: אני חייב להגיד לפרוטוקול, אני בעד תל אביב, אני בעד ירושלים, אני בעד בני ברק, שלא תהיה לכם טעות.

יעקב ליצמן: צריך להיות פייר.

יעקב ליצמן: אם כולם מורידים אז אני מוכן לעשות את זה.

ראובן ריבלין: פשוט רחמים.

יעקב ליצמן: אתה רוצה לעשות התייעצות סיעתית לפני שמצביעים?

שלי יחימוביץ': אתה מוכן לשמוע מישהי שנמצאת כאן והיא עומדת ליפול בין הכסאות.

יעקב ליצמן: אני לא מוכן כי את יודעת שאני צודק.

יעקב ליצמן: אם את רוצה להגיד במקומה, אז אין לי עצה.

שלי יחימוביץ': אני מוכנה להגיד במקומה.

שלי יחימוביץ': מדובר בגברת שגרה במועצה אזורית גלבוע ויש לה צימרים.

שלי יחימוביץ': היא לא באזור ספר ולא באזור של טילים ויש לה מאה אחוז ביטולים.

שלי יחימוביץ': מה אתה אומר לה?

שלי יחימוביץ': אתה חייב לייצר לה מנגנון חלופי.

יעקב ליצמן: לא, שלי, אני לא אתן לך.

יעקב ליצמן: אני חייב להגיד לחברי הכנסת.

יעקב ליצמן: אני מוכן להיות כאן הרע, אבל אני לא מוכן, ואל תעלו לי את זה כאן.

יעקב ליצמן: היו לנו כל הויכוחים בפנים.

יעקב ליצמן: צעקנו, התווכחנו ועשינו הכל.

יעקב ליצמן: החלטנו שאני הרע.

יעקב ליצמן: את יודעת שיש לי את בית שאן שאני תומך, יש לי את תל אביב שאנ תומך, עוד מעט בני ברק בא אלי.

יעקב ליצמן: רבותי, החלטנו שאני הרע.

אבשלום וילן: יש לי הצעה לחברי הכנסת, ברח מה שאתה אמרת.

אבשלום וילן: אנחנו הבנו מהאוצר ומרשות המיסים והם הסבירו לנו את כל השיקולים.

אבשלום וילן: עכשיו יש שתי אפשרויות, או שהרשימה שהם הגישו תתקבל "as is" או, אם כל חברי הכנסת יסכימו, לצרף את סובב כנרת, 4-5 ישובים.

אבשלום וילן: אני קורא פה לחברי הכנסת, לא לעקור לעצמנו בהזדמנות זאת את שתי העיניים, אלא אם נותנים לנו רבע עין, בואו ניקח את זה, זה הכל.

יעקב ליצמן: חוות דעת משפטית היא שאי אפשר.

יעקב ליצמן: היות ומדובר ברשימות של שבוע שעבר.

שלי יחימוביץ': אתה יכול להסביר לגבי מלכ"ר?

ג'קי מצא: לגבי מלכ"רים.

ג'קי מצא: ההיגיון לא מחייב שהוא יקבל פיצוי כי בדרך שגרה הוא מקבל הקצאות מהמדינה ותרומות ומוציא אותם לטובת משכורות.

ג'קי מצא: בימי מלחמה הוא מקבל הקצאות מהמדינה ותרומות ומוציא אותם למשכורות, בין אם עובדיו הגיעו או לא.

ג'קי מצא: כך שלכאורה הוא לא אמור לקבל פיצוי כי הוא מתנהל בימי שגרה כמו בימי מלחמה.

יעקב ליצמן: כיוון שאנחנו מדברים כרגע לפרוטוקול, אני אתן לך מוסד חינוכי בחצור הגלילית שנדד למרכז, כי אי אפשר ללמוד שם.

יעקב ליצמן: אצלנו אין חופש ולומדים.

יעקב ליצמן: הצוות נשאר בחצור או בצפת.

יעקב ליצמן: זאת אומרת, למקום שהוא נדד כרגע הוא לקח צוות חדש זמני.

יעקב ליצמן: אז מה?

יעקב ליצמן: לא מגיע לו פיצוי?

יעקב ליצמן: זאת אומרת, הוא מפסיד כי עלות המשכורות שלו כפול.

ג'קי מצא: למקרה היחודי הזה - - -

ניסן סלומינסקי: אני יכול לתת לך עוד כמה דוגמאות.

שלי יחימוביץ': יצויין שמדובר לא רק בעמותות של חרדים.

שלי יחימוביץ': גם עמותות כמו "ידיד".

שלי יחימוביץ': מדובר בעמותות מכל מגוון הדעות.

ג'קי מצא: לכן קבענו שההכנסות שאוספים במכירת מוצרים או שירותים, ובמחזור שלהם, למעלה משליש שאיננו מהקצבות ותרומות, כן יקבלו פיצוי בגובה של 100% משכר העבודה בגין העובדים שלא הגיעו לעבודה בגלל המלחמה.

יעקב ליצמן: רבותי, מצביעים.

יעקב ליצמן: מי בעד תקנות מס רכוש וקרן פיצויים (תשלום פיצויים)(נזק מלחמה ונזק עקיף)(הוראת שעה)(תיקון), התשס"ו-, 2006, מה שהונח בפנינו היום?

שגית אפיק: צולם לכם נוסח אחד שכולל תיקונים בכתב יד כולל התוספות.

יעקב ליצמן: מי בעד ירים את ידו?

יעקב ליצמן: הצבעה בעד - רוב נגד - אין נמנעים – 2 (סטס מיסז'ניקוב וסופה לנדבר)

יעקב ליצמן: אושר ברוב.